Efter noget så usædvanligt som hele to sommerdage i træk i april måned, må vi nu vente lidt med at se så høje temperaturer igen. Til gengæld er der fortsat god grund til at huske solbrillerne og solcremen, for der er fortsat fuld 'blus' på solen. I nattens mulm og mørke har en koldfront passeret landet, og det er sket helt uden skyer eller nedbør. De eneste to tegn på frontens passage er køligere luft og mere vind. Det ændrer dog ikke på, at weekendens første dag bliver med skyfrit vejr, solskin fra morgen til aften og temperaturer, der dog fortsat kan stige til mellem 12 og 17 graders varme. Selvom det vil føles betydeligt køligere end de to foregående dage, skal man have in mente, at den normale dagtemperatur på denne årstid er cirka 11 grader. Det er køligere luft fra nordvest, der strømmer ned over Danmark, og samtidig vil vinden være op til hård. Især midt på dagen kan der være perioder med kraftigere vindstød over land, men finder man en lækrog, vil mange formentlig fortsat finde lørdagsvejret småsommerligt.

Referat:
Selvom det er køligere og mere blæsende end de foregående to dage, så bliver lørdagsvejret uden en sky på himlen.